b"\n_START_ARTICLE_\nColin Bass\n_START_SECTION_\nBiografi\n_START_PARAGRAPH_\nColin Bass' eklektiske karriere startet med forskjellige sm\xc3\xa5band i London-omr\xc3\xa5det, men han fikk ikke til noe s\xc3\xa6rlig f\xc3\xb8r han sluttet seg til Steve Hillage Band og en lengre europaturn\xc3\xa9. Deretter gikk han til Camel hvor han fikk til et veldig bra samspill med trommeslageren Andy Ward. Hans debutalbum var I Can See Your House from Here fra 1979 hvor han i  tillegg til \xc3\xa5 spille bass, fikk vise sitt vokale repertoar. _NEWLINE_Han var ogs\xc3\xa5 medlem av verdensmusikk-pionerene 3 Mustaphas 3 fra 1984 til 1991. Bass har ogs\xc3\xa5 spilt inn plater og fremf\xc3\xb8rt med mange internasjonale artister som Steve Hillage, Duncan Browne, Oumou Sangare, Dembo Konte & Kausu Kouyate, Maurice el Medioni, Stella Chiweshe. Han har ogs\xc3\xa5 produsert album for Tarika, The Klezmatics, Ali Hassan Kuban og andre._NEWLINE_Colin Bass er kjent i Indonesia for \xc3\xa5 ha produsert og solgt mange millioner album og har spilt inn 3 album der under sitt eget navn (Sabah Habas Mustapha), som inneholdt mange topp indonesiske musikere fra Jakartaomr\xc3\xa5det. Det siste albumet So La Li av Sabah Habas Mustapha & the Jugala Allstars fra 2000 ble nominert av BBC Radio 3 til deres World Music Award. _NEWLINE_I 1999 ga han ut det f\xc3\xb8rste Bass-albumet An Outcast of the Islands, som ble innspilt i Polen og California og som hadde med Andrew Latimer og Dave Stewart fra Camel, og medlemmer fra de polske gruppene Quidam, Abraxas og Pozna\xc5\x84 Filharmoniske Orkester. Senere samme \xc3\xa5ret utkom hans album Live at Polskie Radio 3, og i 2000 ble Live Volume 2 \xe2\x80\x93 The Acoustic Songs utgitt. Camels forel\xc3\xb8pige siste album var A Nod and a Wink og kom ut i 2002._NEWLINE_Bass bor i dag i Berlin i Tyskland, hvor han jobber med soloprosjekter og har sitt ukentlige radioprogram p\xc3\xa5 SFB Radio 4. Colin Bass er for\xc3\xb8vrig storebror til den amerikanske skuespillerinnen Bo Derek."